ฟันธงสิ้นปีบาทแตะ28.5บาท/เหรียญฯ
ศูนย์วิจัยกสิกรไทย ฟันธงบาทแข็งต่อเนื่อง รับมือเงินร้อนอีก 1 ปี คาดแตะ 28.50 บาทปลายปีนี้
21 มี.ค. 2556

ศูนย์วิจัยกสิกรไทย ฟันธงบาทแข็งต่อเนื่อง รับมือเงินร้อนอีก 1 ปี คาดแตะ 28.50 บาทปลายปีนี้
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า เงินบาทที่แข็งค่า 2-3 วันที่ผ่านมานี้ มองว่าเป็นเงินที่ไหลเข้ามาทำกำไรจากอัตราแลกเปลี่ยน ไม่ได้หวังผลตอบแทนจากอัตราดอกเบี้ย หากเป็นภาวะปกติที่เงินทุนไหลเข้า การตัดสินใจของนักลงทุนส่วนหนึ่งดอกเบี้ยจะมีผล
“เห็นชัดว่าเงินบาทที่เข้ามาช่วงนี้เป็นการเข้ามาทำกำไร ไม่ได้ตั้งใจเอาผลตอบแทนจากดอกเบี้ย เป็นการทำกำไรจากอัตราแลกเปลี่ยนอย่างเดียว” นายเชาว์ กล่าว
น.ส.กาญจนา โชคไพศาลศิลป์ ผู้จัดการฝ่ายวิจัยเศรษฐกิจมหภาค บริษัท ศูนย์วิจัยกสิกรไทย กล่าวว่า เงินบาทมีแนวโน้มแข็งค่าต่อเนื่องอีกนาน ฉะนั้นหากธนาคารแห่งประเทศไทย(ธปท.) เข้าแทรกแซงค่าเงินบาทเป็นเวลานานก็อาจประสบภาวะขาดทุนได้ ธปท.จึงสามารถเข้าแทรกแซงได้ในบางช่วงจังหวะ
“เงินบาทเสี่ยงที่จะแข็งค่าต่อเนื่อง ทางการมีทางเลือกจำกัด ถ้าประคองเงินบาทด้วยการซื้อเงินเหรียญสหรัฐก็จะทำให้เงินเหรียญสหรัฐเยอะมาก ไทยต้องรับมือกับสถานการณ์เงินร้อน 1 ปีจากนี้” น.ส.กาญจนา กล่าว
น.ส.กาญจนา กล่าวว่า ศูนย์วิจัยกสิกรไทย ได้ปรับประมาณการณ์ค่าเงินบาทอาจแข็งค่าไปสู่ระดับ 28.5 บาท/เหรียญสหรัฐ ในปลายปีนี้ จากเดิมคาดการณ์ปลายปีนี้เงินบาทจะอยู่ที่ 29.5 บาท/เหรียญสหรัฐ แต่ยังคงค่าเฉลี่ยเดิมทั้งปีที่ 29.5 บาท/เหรียญสหรัฐ โดยในกลางปีนี้จะเห็นเงินบาทไปทดสอบที่ 29 บาท/เหรียญสหรัฐ